Arvoisa kehitysyhteistyö- ja ulkomaankauppaministeri Ville Skinnari,

Lämpimät onnittelut valinnastanne kehitysyhteistyöstä vastaavaksi ministeriksi! Suurella tyytyväisyydellä olemme lukeneet uuden hallituksen hallitusohjelmaa, jossa koko maapalloa koskettavien yhteisten ongelmien mittavuus on nostettu keskeiseen asemaan kansainvälisessä yhteistyössä ja Suomen toiminnassa siinä.

Teitä onnittelevat kansalaisjärjestöt ovat osa tämän ongelmapaketin ratkaisua. Ulkoministeriön ohjelmatukea saavat 21 järjestöä ja säätiötä vastaavat kukin oman erityisosaamisensa mukaisesti köyhyyden, ilmastonmuutoksen, väestönkehityksen, luonnon monimuotoisuuden vähenemisen, luonnonkatastrofien ja eriarvoisuuden kasvamisen kaltaisiin ongelmiin kehityspolitiikan perustaksi valitun Agenda 2030 puitteissa. Ohjelmatukijärjestöt toimivat yli 60 kehittyvässä ja/tai hauraassa valtiossa, näiden maiden kansalaisyhteiskuntaa vahvistaen ja tukien.

Iloksemme olemme panneet merkille, että kansalaisjärjestöjen tekemä työ on nyt myös noteerattu hallitusohjelman tasolla. Kansalaisyhteiskunnan tilan kaventuminen on globaali trendi, joten on erinomaista, että hallitus on valmis työskentelemään kansalaisyhteiskunnan tilan ja toimintaedellytysten systemaattinen vahvistaminen Suomessa ja maailmalla. Vapaa ja aktiivinen kansalaisyhteiskunta on tasa-arvon ja ihmisoikeuksien toteutumisen kannalta välttämätöntä. Erityisen suuri rooli kansalaisyhteiskunnalla on haavoittuvassa asemassa olevien henkilöiden ja vähemmistöjen oikeuksien ja osallisuuden edistämisessä. Järjestöjen toiminnan moninaisuus ja autonomisuus palvelee kehityspolitiikan päämäärän köyhyyden poistamisen ja eriarvoisuuden vähentämisen toteutumista.

Hallitusohjelma on myös sitoutunut kasvattamaan edellisen hallituksen leikkaamia kehitysyhteistyömäärärahoja kohti 0,7 % osuutta bruttokansantuotteesta. Toivomme, että tällä hallituskaudella määrärahoja voidaan kasvattaa vielä selkeämmin tätä tavoitetta kohti.

Hyvin myönteinen on myös hallitusohjelman tavoite kasvattaa kansalaisjärjestöille suunnattua kehitysyhteistyörahoituksen osuutta, lisäpöytäkirjan mukaan takaisin 15 prosenttiin varsinaisista kehitysyhteistyömäärärahoista (vuonna 2018 alle 12 %). Vuoden 2015 leikkaukset supistivat järjestöille jo myönnettyjä tukia 40 % kuuden kuukauden siirtymäajalla. Leikkaukset katkoivat pitkäkestoisia yhteistyösuhteita ja vähensivät uusien aloitteiden ja innovaatioiden määrää.

Järjestöt toivovat 15 prosentin tavoitteen toteutuvan jo vuoden 2020 talousarviossa. Käytännössä tämä voisi toteutua siten, että ulkoministeriö avaisi jo tämän vuoden syksyllä lisähaut ohjelma- ja hanketukijärjestöille, joiden kautta lisäys kanavoituisi sujuvasti mahdollisimman pitkäkestoiseen tukeen. Kuten evaluaatiot ja edelliset hakukierrokset osoittavat, järjestöillä on osaamista, suunnitelmia ja kykyä palauttaa toimintansa leikkauksia edeltäneelle tasolle.

Me ohjelmatukijärjestöt tapaamme sinua mielellään asian tiimoilta ja toivomme pitkää ja hedelmällistä yhteistyötä tulevina hallitusvuosina. Järjestöjen asiantuntemus ja maailman köyhimpien yhteisöihin, järjestöihin ja liikkeisiin ulottuvat verkostot ovat mittava voimavara hallitusohjelman tavoitteiden saavuttamiseksi.

Ohjelmatukijärjestöjen puolesta

Hanna Matinpuro, toiminnanjohtaja, Siemenpuu-säätiö

hanna.matinpuro@siemenpuu.org

Kristiina Kumpula, pääsihteeri, Suomen Punainen Risti

kristiina.kumpula@punainenristi.fi

OHJELMATUKIJÄRJESTÖT: Abilis-säätiö, Crisis Management Initiative, Fida International, Fingo, Frikyrklig Samverkan, Kansalaisjärjestöjen ihmisoikeussäätiö KIOS, Kirkon Ulkomaanapu, Pelastakaa Lapset, Plan, Puolueiden kansainvälinen demokratiayhteistyö – Demo, Reilu kauppa, Siemenpuu-säätiö, Solidaarisuus, Suomen Ammattiliittojen Solidaarisuuskeskus, Suomen Lähetysseura, Suomen Pakolaisapu, Suomen Punainen Risti, Suomen World Vision, Taksvärkki, Vammaiskumppanuus ja WWF Suomi